CELEX: 32011D0632
Language: bg
Date: 2011-09-21 00:00:00
Title: 2011/632/ЕС: Решение за изпълнение на Комисията от 21 септември 2011 година за създаване на въпросник, предвиден за използване при изготвянето на доклади за прилагането на Директива 2000/76/ЕО на Европейския парламент и на Съвета относно изгарянето на отпадъци (нотифицирано под номер C(2011) 6504)  текст от значение за ЕИП

24.9.2011   
            
            
               BG
            
            
               Официален вестник на Европейския съюз
            
            
               L 247/54
            
         РЕШЕНИЕ ЗА ИЗПЪЛНЕНИЕ НА КОМИСИЯТА
   от 21 септември 2011 година
   за създаване на въпросник, предвиден за използване при изготвянето на доклади за прилагането на Директива 2000/76/ЕО на Европейския парламент и на Съвета относно изгарянето на отпадъци
   (нотифицирано под номер C(2011) 6504)
   (текст от значение за ЕИП)
   (2011/632/ЕС)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2000/76/ЕО на Европейския парламент и на Съвета от 4 декември 2000 г. относно изгарянето на отпадъци (1), и по-специално член 15 от нея,
   като има предвид, че:
   
               (1)
            
            
               По силата на Директива 2000/76/ЕО на всеки три години държавите-членки са длъжни да изготвят доклади за прилагането на посочената директива въз основа на въпросник, съставен от Комисията.
            
         
               (2)
            
            
               От Комисията бяха съставени два въпросника. Вторият въпросник, създаден с Решение 2010/731/ЕС на Комисията (2), обхващаше 2009, 2010 и 2011 година.
            
         
               (3)
            
            
               Тъй като въпросникът, създаден с Решение 2010/731/ЕС, ще бъде използван за изготвяне на доклади до 31 декември 2011 г., за следващия тригодишен период на докладване следва да бъде създаден нов въпросник, в който да бъде взет предвид опитът, придобит при прилагането на Директива 2000/76/ЕО и при използването на предишните въпросници. Тъй като обаче Директива 2000/76/ЕО ще бъде отменена, считано от 7 януари 2014 г., и ще бъде заменена с Директива 2010/75/ЕС на Европейския парламент и на Съвета от 24 ноември 2010 г. относно емисиите от промишлеността (комплексно предотвратяване и контрол на замърсяването) (3), новият въпросник следва да обхваща само две години, а именно 2012 и 2013 година. За постигане на по-голяма яснота Решение 2010/731/ЕО следва да бъде заменено.
            
         
               (4)
            
            
               Предвидените в настоящото решение мерки са в съответствие със становището на Комитета, създаден съгласно член 6 от Директива 91/692/ЕИО на Съвета (4),
            
         ПРИЕ НАСТОЯЩОТО РЕШЕНИЕ:
   Член 1
   1.   Държавите-членки използват посочения в приложението въпросник за изготвяне на доклади за прилагането на Директива 2000/76/ЕО.
   2.   Докладите, които трябва да бъдат представени, обхващат периода от 1 януари 2012 г. до 31 декември 2013 г.
   Член 2
   Решение 2010/731/ЕС се отменя, считано от 1 януари 2013 г.
   Член 3
   Адресати на настоящото решение са държавите-членки.
   
      Съставено в Брюксел на 21 септември 2011 година.
      
         
            За Комисията
         
         Janez POTOČNIK
         
            Член на Комисията
         
      
   
   
      (1)  ОВ L 332, 28.12.2000 г., стр. 91.
   
      (2)  ОВ L 315, 1.12.2010 г., стр. 38.
   
      (3)  ОВ L 334, 17.12.2010 г., стр. 17.
   
      (4)  ОВ L 377, 31.12.1991 г., стр. 48.
   
      ПРИЛОЖЕНИЕ
      
         Въпросник за прилагането на Директива 2000/76/ЕО относно изгарянето на отпадъци
      
      
         Общи бележки:
      
      Настоящият трети въпросник съгласно Директива 2000/76/ЕО обхваща 2012 и 2013 година. Предвид опита, придобит при прилагането на директивата, и получената до момента информация от предишните въпросници, настоящият въпросник е насочен към промените и напредъка, които държавите-членки са постигнали при практическото прилагане на директивата. Тъй като Директива 2000/76/ЕО ще бъде отменена, считано от 7 януари 2014 г., и ще бъде заменена с Директива 2010/75/ЕС относно емисиите от промишлеността, периодът на докладване е ограничен до две вместо до три години.
      С цел да се гарантира последователност и да се даде възможност за преки сравнения с предишни отговори, настоящият въпросник не променя общия подход, определен в Решение 2010/731/ЕС. В случаите, когато въпросите са подобни на тези от предишния въпросник, и ако ситуацията не се е променила, могат да се правят позовавания на предишните отговори. Ако има нови обстоятелства, те следва да се опишат в нов отговор.
      1.   Брой инсталации и разрешителни
      
                  1.1.
               
               
                  Въведете следната информация относно броя на инсталациите (поотделно за инсталации за изгаряне и за инсталации за съвместно изгаряне), които попадат в обхвата на Директива 2000/76/ЕО, както и за техните разрешителни и разрешен капацитет:
                  
                              а)
                           
                           
                              брой инсталации;
                           
                        
                              б)
                           
                           
                              брой разрешителни, издадени в съответствие с член 4, параграф 1;
                           
                        
                              в)
                           
                           
                              брой на инсталациите, оползотворяващи отделената при изгарянето топлина;
                           
                        
                              г)
                           
                           
                              общо разрешено количество на обработваните отпадъци (тонове/година) (по избор).
                           
                        
            
                  1.2.
               
               
                  Представете списък на всички инсталации, които попадат в обхвата на Директива 2000/76/ЕО, като посочите следната информация за всяка от тези инсталации с капацитет над 2 тона на час:
                  
                              а)
                           
                           
                              дали това е инсталация за изгаряне или за съвместно изгаряне и във втория случай — вида на инсталацията (циментова пещ, горивна инсталация, други промишлени съоръжения, които не попадат в обхвата на приложение II.1 или приложение II.2 към Директива 2000/76/ЕО);
                           
                        
                              б)
                           
                           
                              за инсталациите за изгаряне на твърди битови отпадъци, извършващи дейности по оползотворяване, попадащи в обхвата на приложение II, R1 към Директива 2008/98/ЕО на Европейския парламент и на Съвета от 19 ноември 2008 г. относно отпадъците и за отмяна на определени директиви (1) — енергийната ефективност на инсталацията, изчислена по формулата, представена в бележката под линия към приложение II, R1 към Директива 2008/98/ЕО.
                           
                        
            2.   Опишете всички проблеми във връзка с определенията в член 3, установени при прилагането на Директива 2000/76/ЕО. Включете подробна информация за всяко определение, за което са установени проблеми.
      3.   Има ли мобилни инсталации, получили разрешително по силата на Директива 2000/76/ЕО?
      4.   Посочете категориите отпадъци, подложени на съвместно изгаряне, поотделно за всеки вид инсталация за съвместно изгаряне (циментова пещ, горивна инсталация, други промишлени съоръжения, които не попадат в обхвата на приложение II.1 или приложение II.2).
      Посочете кодовете съгласно Европейския каталог на отпадъците (по избор).
      Посочете количествата, разрешени за съвместно изгаряне в тези инсталации (по избор).
      5.   Колко инсталации за съвместно изгаряне подлежат на ограниченията на емисиите за инсталации за изгаряне, определени в приложение V към Директива 2000/76/ЕО (т.е. където се извършва съвместно изгаряне на необработени битови отпадъци или повече от 40 % от отделената топлина е резултат от изгарянето на опасни отпадъци)?
      6.   Какви са разпоредбите, предвидени в процедурата по издаване на разрешителни, относно:
      
                  а)
               
               
                  определяне на количествата и категориите опасни отпадъци, които могат да бъдат обработвани?
               
            
                  б)
               
               
                  минималните и максималните потоци опасни отпадъци, подлежащи на обработка?
               
            
                  в)
               
               
                  разрешения обхват на топлината на изгаряне на опасните отпадъци?
               
            
                  г)
               
               
                  ограниченията относно съдържанието на замърсители, напр. полихлорирани бифенили (PCB), пентахлорофенол (PCP), хлор, флуор, тежки метали?
               
            7.   Кои отпадъци са били счетени за „неподходящи“ за вземане на представителни проби?
      8.   Във връзка с условията за времето на престой и температурата на газовете в пещта, както е предвидено в член 6, параграфи 1 и 2 от Директива 2000/76/ЕО, има ли разрешения за отклонение от тези експлоатационни условия, дадени в съответствие с член 6, параграф 4? При положителен отговор посочете:
      
                  а)
               
               
                  колко разрешения са дадени;
               
            
                  б)
               
               
                  когато разполагате със съответните данни, посочете основанието за даване на разрешение за изключението/изключенията за няколко представителни случая, като включите и следната информация:
                  
                              i)
                           
                           
                              капацитет на инсталацията;
                           
                        
                              ii)
                           
                           
                              дали става въпрос за съществуваща инсталация съгласно определението в член 3, параграф 6, или за нова инсталация;
                           
                        
                              iii)
                           
                           
                              вид изгаряни отпадъци;
                           
                        
                              iv)
                           
                           
                              как се гарантира, че количествата остатъци не надвишават тези при инсталация, за която не е разрешено изключение, и че съдържанието на органични замърсители в тези остатъци не е по-високо от очакваното в инсталация, за която не е разрешено изключение;
                           
                        
                              v)
                           
                           
                              експлоатационни условия, предвидени в разрешителното;
                           
                        
                              vi)
                           
                           
                              норми за допустими емисии, които следва да се спазват от инсталацията.
                           
                        
            9.   За циментови пещи за съвместно изгаряне на отпадъци — има ли разрешени изключения от нормите за допустими емисии на NOx, прах, SO2 или общ органичен въглерод (TOC) в съответствие с приложение II.1? При положителен отговор посочете следното:
      
                  а)
               
               
                  колко изключения са разрешени;
               
            
                  б)
               
               
                  когато разполагате със съответните данни, посочете основанието за даване на разрешение за изключението/изключенията за няколко представителни случая, като включите и следната информация:
                  
                              i)
                           
                           
                              капацитет на инсталацията;
                           
                        
                              ii)
                           
                           
                              дали става въпрос за съществуваща или за нова инсталация (съгласно определението в член 20, параграф 3 от Директива 2000/76/ЕО);
                           
                        
                              iii)
                           
                           
                              вид съвместно изгаряни отпадъци;
                           
                        
                              iv)
                           
                           
                              норми за допустими емисии, които следва да се спазват от инсталацията;
                           
                        
                              v)
                           
                           
                              други експлоатационни условия, предвидени в разрешителното.
                           
                        
            10.   За емисии във въздуха от инсталации за изгаряне и инсталации за съвместно изгаряне — определени ли са норми за допустими емисии, различни от тези, предвидени съответно в приложение II или приложение V? Ако отговорът е положителен и когато разполагате със съответните данни, посочете:
      
                  а)
               
               
                  инсталациите, за които важат тези норми (за изгаряне или съвместно изгаряне, като за последните се посочва и видът на инсталацията);
               
            
                  б)
               
               
                  кои от тези инсталации са „нови“ и кои „съществуващи“;
               
            
                  в)
               
               
                  замърсителите, за които важат нормите за допустими емисии, както и определените допустими норми;
               
            
                  г)
               
               
                  защо се прилагат тези допустими норми;
               
            
                  д)
               
               
                  режимът на мониторинг на емисиите за тези замърсители (непрекъснато или периодично, като във втория случай посочите честотата).
               
            11.   За замърсителите, изброени в приложение IV към Директива 2000/76/ЕО — как са определени нормите за допустими емисии за изхвърляне във водна среда на отпадъчни води от съоръжения за пречистване на димни газове? Посочете случаите, в които нормите за допустими емисии за тези замърсители се различават от определените в приложение IV.
      12.   В случай че са установени норми за допустими емисии на допълнителни замърсители, попадащи в отпадъчните води и различни от посочените в приложение IV:
      
                  а)
               
               
                  за кои инсталации важат тези норми (т.е инсталации за изгаряне или инсталации за съвместно изгаряне, „нови“ или „съществуващи“)?
               
            
                  б)
               
               
                  за кои замърсители важат тези норми и кои са определените допустими норми?
               
            
                  в)
               
               
                  защо се прилагат тези допустими норми?
               
            13.   Какви показатели за експлоатационен контрол (pH, температура, дебит и т.н.) са определени в процедурата по издаване на разрешителни за изхвърляне на отпадъчни води?
      14.   Какви разпоредби са предвидени, за да се гарантира опазването на почвите, повърхностните и подземните води в съответствие с член 8, параграф 7?
      15.   Какви критерии са използвани, за да се гарантира, че има достатъчен капацитет за складиране на води, които при необходимост трябва да бъдат анализирани и обработени преди изхвърляне?
      16.   Какви са общите мерки, предприети за намаляване на количествата и вредността на остатъците, получени в инсталации за изгаряне или за съвместно изгаряне?
      17.   Идентични ли са посочените в разрешителното изисквания за измерване на замърсители на въздуха и експлоатационни показатели с изискванията, определени в член 11, параграф 2? Ако отговорът е отрицателен, представете подробна информация за:
      
                  а)
               
               
                  причината за отклонение от член 11, параграф 2 във връзка с възможностите за изключения, посочени в член 11, параграфи 4—7;
               
            
                  б)
               
               
                  съответния засегнат замърсител или показател и наложеното изискване за измерване.
               
            18.   Идентични ли са посочените в разрешителното изисквания за измерване на замърсители на водите с изискванията, определени в член 11, параграфи 14 и 15? Ако отговорът е отрицателен, представете подробна информация за:
      
                  а)
               
               
                  причината за отклонение от член 11, параграфи 14 и 15;
               
            
                  б)
               
               
                  съответния засегнат замърсител или показател и наложеното изискване за измерване.
               
            19.   Какви разпоредби са предвидени в процедурата по издаване на разрешителни за осигуряване на съвместимост със следните разпоредби по отношение на емисиите във въздуха:
      
                  а)
               
               
                  член 11, параграф 8;
               
            
                  б)
               
               
                  член 11, параграф 9;
               
            
                  в)
               
               
                  член 11, параграф 11;
               
            
                  г)
               
               
                  член 11, параграф 12;
               
            
                  д)
               
               
                  режима за съответствие, определен в член 11, параграф 10.
               
            20.   Какви разпоредби са предвидени в процедурата по издаване на разрешителни за осигуряване на съвместимост със следните разпоредби по отношение на емисии във водите:
      
                  а)
               
               
                  член 11, параграф 9;
               
            
                  б)
               
               
                  режима за съответствие, определен в член 11, параграф 16.
               
            21.   Опишете официалните насоки, разработени с цел получаване на валидирани данни за средните дневни стойности на емисиите (член 11, параграф 11). Посочете интернет адрес, ако има такъв.
      22.   Какви са процедурите за информиране на компетентния орган в случай на нарушаване на нормите за допустими емисии?
      23.   Какви разпоредби са предвидени за гарантиране на участието на обществеността в процедурата по издаване на разрешителни (нови и/или подновени разрешителни)? Дайте подробна информация най-малко за следните аспекти:
      
                  а)
               
               
                  кой орган осигурява публичен достъп до заявлението за издаване на разрешително;
               
            
                  б)
               
               
                  период, в който обществеността може да вземе отношение;
               
            
                  в)
               
               
                  кой орган осигурява достъп до крайното решение.
               
            24.   По отношение на достъпа до информация по време на процедурата по издаване на разрешителни:
      
                  а)
               
               
                  има ли информация относно заявлението, процеса на вземане на решения и последващото издаване на разрешително, свързана с екологичните аспекти, която не е публично достъпна или е само частично достъпна? Ако отговорът е положителен, уточнете каква е тази информация;
               
            
                  б)
               
               
                  в случай че данните са изцяло или частично достъпни, посочете дали достъпът е безплатен и ако не е — размера на заплащането и случаите, в които се прилага това заплащане.
               
            25.   Какво е предвидено, за да се задължи операторът на инсталации за изгаряне и съвместно изгаряне с номинален капацитет от два тона или повече на час да представи на компетентния орган годишен отчет за функционирането и надзора на дадена инсталация?
      26.   Ако е предвиден годишен отчет:
      
                  а)
               
               
                  каква информация съдържа той?
               
            
                  б)
               
               
                  как обществеността може да получи достъп до този отчет?
               
            27.   Как бива информирана обществеността за наличието на инсталации за изгаряне или инсталации за съвместно изгаряне с номинален капацитет, по-малък от два тона на час?
      28.   Какви разпоредби са предвидени в разрешителното за контролиране на продължителността на експлоатация на дадена инсталация за изгаряне или съвместно изгаряне при отклонения от нормалните условия на експлоатация (т.е. спирания, разстройвания или повреди на съоръженията за пречистване на газове или на измервателното оборудване)?
      29.   За инсталации за изгаряне или съвместно изгаряне — какви са максимално допустимите периоди за експлоатация при отклонение от нормалните условия, преди инсталацията да бъде спряна:
      
                  а)
               
               
                  максимално допустим период при надхвърлени норми на допустимите емисии;
               
            
                  б)
               
               
                  максимално общо времетраене за година на периодите, в които са надхвърлени нормите на допустимите емисии.
               
            30.   Други бележки.
      
         (1)  ОВ L 312, 22.11.2008 г., стр. 3.